ΓΡΑΠΤΗ ΕΡΩΤΗΣΗ E-0894/98

υποβολή: Daniela Raschhofer (NI) προς την Επιτροπή

(26 Μαρτίου 1998)

Θέμα: Κόστος της διερμηνείας σε ενδεχόμενη προς ανατολάς διεύρυνση

Μία ενδεχόμενη διεύρυνση της Ευρωπαϊκής Επιτροπής με τις χώρες της Κεντρικής και Ανατολικής Ευρώπης θα σήμαινε με την διατήρηση της σημερινής πολιτικής μία διεύρυνση της υπηρεσίας διερμηνείας.

1. Θα διατηρηθεί η πολιτική, να θεωρούνται όλες οι γλώσσες της Ευρωπαϊκής Ένωσης ως ισότιμες γλώσσες;

2. Υπάρχουν προσπάθειες για την εισαγωγή πλέον ενός μικρού αριθμού γλωσσών ως αποκαλούμενων "επισήμων γλωσσών", και ποιές θα ήταν αυτές οι γλώσσες;

3. Σε ποιό ύψος ανέρχεται το κόστος της διεύρυνσης της υπηρεσίας διερμηνείας (συμπεριλαμβανομένου του κόστους δημοσίευσης) για τις αναφερθείσες χώρες της Κεντρικής και Ανατολικής Ευρώπης;

Απάντηση του κ.Santer εξ ονόματος της Επιτροπής

(2 Ιουνίου 1998)

1.-2. Η Επιτροπή επιβεβαιώνει στο αξιότιμο μέλος του Κοινοβουλίου τη σπουδαιότητα που αποδίδει στην ισότητα των επίσημων γλωσσών και των γλωσσών εργασίας των οργάνων της Ένωσης, σύμφωνα με τον κανονισμό αριθ. 1/58 του Συμβουλίου(1) όπως έχει τροποποιηθεί, περί καθορισμού του γλωσσικού καθεστώτος που εφαρμόζεται στα θεσμικά όργανα της Ένωσης.

Η Επιτροπή λαμβάνει τα απαιτούμενα μέτρα ώστε να εξασφαλίζεται η σύμφωνα με τις Συνθήκες ευρύτερη δυνατή γλωσσική κάλυψη των διασκέψεων και συνεδριάσεων με πλήρη τήρηση της αρχής του ίσου σεβασμού όλων των γλωσσών της Ένωσης(2).

Κατά τη γνώμη της Επιτροπής, το ισχύον γλωσσικό καθεστώς, σύμφωνα με το οποίο όλες οι γλώσσες της Ένωσης θεωρούνται ίσες, θα έπρεπε να διατηρηθεί στο πλαίσιο της προσεχούς διεύρυνσης της Ένωσης με την προσχώρηση των ΧΚΑΕ.

3. Στον τομέα της μετάφρασης, η Επιτροπή ξεκίνησε μια διαδικασία εκσυγχρονισμού και ορθολογικής οργάνωσης με σκοπό να προσφέρει υπηρεσίες με άριστη σχέση κόστους/ποιότητας. Λόγω του μεγέθους της πρόκλησης που συνιστά η προσεχής διεύρυνση, προβλέπεται να καθιερωθεί στενή διοργανική συνεργασία.

Στον τομέα των εκδόσεων, οι θεωρούμενοι αναγκαίοι συμπληρωματικοί ανθρώπινοι πόροι θα συνίστανται κυρίως σε διορθωτές δοκιμίων και στην πλαισίωσή τους. Ενδεικτικά, η Υπηρεσία Επισήμων Εκδόσεων των Ευρωπαϊκών Κοινοτήτων έλαβε, για τις τελευταίες προσχωρήσεις, 60 συμπληρωματικές θέσεις.

Στον τομέα της διερμηνείας, η Επιτροπή είναι πεπεισμένη ότι είναι σκόπιμο να διευρυνθεί η διερμηνεία με τη χρήση αρθρωτών θαλάμων ασύμμετρης διερμηνείας, με την κατάλληλη και εντατική κατάρτιση και με στοχοθετημένες προσλήψεις.

Υπό το πρίσμα αυτό, η αναδιοργάνωση της Κοινής Υπηρεσίας Διερμηνείας Συνεδριάσεων (ΚΥΔΣ) της Επιτροπής που άρχισε κατά το δεύτερο τρίμηνο του 1996 έδωσε τη δυνατότητα να αναληφθεί η δέσμευση για παροχή, με σταθερό προϋπολογισμό 1998, συμπληρωματικής κάλυψης και διερμηνείας στις νέες επίσημες γλώσσες με ελάχιστο κόστος και εντός προθεσμίας 5 ετών (1η Ιανουαρίου 2003). Εξάλλου, ήδη από το τρέχον έτος αποφασίστηκε, τηρώντας την προτεραιότητα αναβάθμισης των σημερινών 11 επίσημων γλωσσών, να καταβληθεί ιδιαίτερη προσπάθεια όσον αφορά την κατάρτιση με αντικείμενο τις γλώσσες των χωρών της Κεντρικής και Ανατολικής Ευρώπης (ΧΚΑΕ). Η Επιτροπή θα μπορέσει να συγκρατήσει σε λογικό επίπεδο τις δαπάνες διερμηνείας κατά την προβλεπόμενη διεύρυνση, εφόσον η πολιτική στους τομείς της κατάρτισης και των προσλήψεων συνεχιστεί για να διατηρηθούν ή ακόμη και να αυξηθούν η ποιότητα της διερμηνείας στις συνεδριάσεις και η γενική ποιότητα της υπηρεσίας.

(1) EE 17 της 6.10.1958.

(2) Σύμφωνα με τα συμπεράσματα του Συμβουλίου για την γλωσσική ποικιλομορφία και τον γλωσσικό πλουραλισμό στην Ευρωπαϊκή Ένωση.